O‘zbekiston va Janubiy Koreya Prezidentlarining telefon orqali muloqoti toʻgʻrisida

24.01.2018
O‘zbekiston Respublikasi Prezidenti Shavkat Mirziyoyev 24 yanvar kuni Koreya Respublikasi Prezidenti Mun Chje In bilan telefon orqali muloqot qildi.
Prezidentimiz Shavkat Mirziyoyev Prezident Mun Chje Inni tugʻilgan kuni bilan samimiy qutlab, uning O‘zbekiston Respublikasi va Koreya Respublikasi oʻrtasidagi doʻstlik va strategik sheriklik munosabatlarini rivojlantirish, oʻzaro manfaatli hamkorlikni mustahkamlashga qoʻshayotgan ulkan hissasini alohida qayd etdi.
2017 yilning noyabr oyida Seul shahrida boʻlib oʻtgan tarixiy ahamiyatga ega oliy darajadagi samarali uchrashuv va muzokaralar koʻp qirrali oʻzaro aloqalarni rivojlantirish uchun mustahkam zamin yaratgani hamda ikki tomonlama munosabatlarga aniq amaliy mazmun baxsh etgani chuqur mamnuniyat bilan qayd etildi.
Prezident Mun Chje In Prezidentimiz Shavkat Mirziyoyevga tabrik va ezgu tilaklar uchun samimiy minnatdorlik bildirdi. O‘zbekiston Prezidenti timsolida O‘zbekiston – Janubiy Koreya hamkorligini har tomonlama mustahkamlash borasida haqiqiy doʻst, maslakdosh va hamfikrga ega boʻlganini alohida ta’kidladi.
Koreya Respublikasi rahbari, shuningdek, Prezident Shavkat Mirziyoyevning zamonaviy O‘zbekiston tarixida ilk bor Oliy Majlisga qilgan Murojaatnomasini yuksak baholadi. O‘zbekiston va Janubiy Koreyada amalga oshirilayotgan islohotlar va oʻzgarishlarning yangi bosqichi muhim vazifalari va ustuvor maqsadlariga koʻra mushtarak ekani qayd etildi.
Muloqotda ikki mamlakat rahbarlari O‘zbekiston – Janubiy Koreya hamkorligini yanada kengaytirish istiqbollarini atroflicha muhokama qildi, mintaqaviy va xalqaro dolzarb masalalar boʻyicha fikr almashdi.
Janubiy Koreyaning ilgʻor tajribasi, ilm-fan yutuqlari va texnologiyalarini O‘zbekistonda sanoat va infratuzilmani modernizatsiya qilish, ijtimoiy sektorni rivojlantirishga faol jalb qilishga alohida e’tibor qaratildi.
Koreya Respublikasi Prezidenti koʻp millatli O‘zbekiston xalqini shu kunlarda Xitoy Xalq Respublikasida boʻlib oʻtayotgan futbol boʻyicha Osiyo chempionatida yoshlar terma jamoamiz koʻrsatayotgan ajoyib oʻyin va jamoamiz musobaqa finaliga chiqqani bilan samimiy qutladi.
O‘z navbatida, O‘zbekiston Prezidenti Koreya Respublikasi rahbariyati va xalqiga Pxyonchxanda tashkil etiladigan va jahon sporti tarixiga kiradigan, haqiqiy doʻstlik va oʻzaro anglashuv bayramiga aylanadigan qishki Olimpiya oʻyinlari muvaffaqiyatli oʻtishini chin dildan tiladi.
Muloqot soʻngida davlat rahbarlari mamlakatlarimiz va xalqlarimiz oʻrtasidagi koʻp asrlik doʻstlik rishtalari va an’anaviy yaqin hamkorlikni har tomonlama rivojlantirish va mustahkamlashga tayyor ekanini yana bir bor tasdiqladilar.